પોળોનાં ઐતિહાસિક મકાન ઝડપભેર તૂટી રહ્યાં હોઇ મ્યુનિસિપલ કોર્પોરેશનના ભ્રષ્ટ ટેકસ વિભાગ અને ભ્રષ્ટ ટીડીઓ વિભાગ સાથેના મેળાપીપણાથી જે તે ગેરકાયદે કોમર્શિયલ બિલ્ડિંગને પ્રોપર્ટી ટેકસ બિલ અને બીયુ પરમિશન મળી જવાથી પાણી, ગટર અને લાઇટનાં કનેકશન પણ સહેલાઇથી મળી જાય છે. અનેક પોળનાં મકાનમાં આજે ઇલેક્ટ્રિક સાધનો, મોબાઇલ ફોન સહિતનાં ઇલેકટ્રોનિક સાધનો અને ચાઇનીઝ રમકડાંનાં ગોડાઉન બની ગયાં છે. પોળોમાં કોમર્શિયલાઇઝેશન બેરોકટોક વધતું જતું હોઇ હજારોની સંખ્યામાં પોળોમાંથી અમદાવાદીઓએ નદી પારના વિસ્તારમાં હિજરત કરી છે. આ તો ભયસ્થાનની હિમશિલાની ફકત ‘ટોચ’ જ છે. આ ઉપરાંત પણ અનેક ભયસ્થાન છે. જેની જો મ્યુનિસિપલ કોર્પોરેશન ઉપેક્ષા કરશે તો નવ મહિના બાદ અમદાવાદને મળેલું દેશનું પ્રથમ હેરિટેજ સિટીનું ટેગ યુનેસ્કો છીનવી લેશે. આ ટેગ કાયમ રહે તે માટે યુનેસ્કોનાં ધારાધોરણને કોઇપણ ભોગે મ્યુનિસિપલ સત્તાવાળાઓએ સાચવવાં પડશે.